Irğat Qadır

Irğat Qadır (aqiqiy adı Halil Cemil oğlu Qadırov) (1905 - 1945 yanvar 22) - qırımtatar yazıcı, II Cian cenki qaramanı. 

Halil Qadırov 1905 senesi Aluşta rayonınıñ Üsküt köyünde doğdı. Babası erte öldi. Anası dört balanen qaldı. Qadırov ırğatlıq yapmağa mecbur oldı. 1921 senesi işçiler fakultetine (rabfak) kirdi. 1928 senesi kommunist fırqasınıñ safına kirdi. 1929 senesi Qırım pedagogik institutına kirip, oqumağa başladı ve şu yılı “Irğatnıñ yırları” serlevalı şiirler kitabını çıqardı. İnstitutnı bitirgen soñ, 1931 senesi “Ücüm” adlı ekinci şiir kitabını çıqardı. ŞSCB Yazıcılar Birliginiñ birinci syezdinde teftiş komissiyasınıñ azası saylandı. 1936 senesi “İsmail” adlı poeması ayrı kitap olaraq basıldı.
Ulu Vatan cenki başlağanınen cebege ketti. Gvardiya üyken leytenantı olıp cenk etti. Dört kere yaralandı. “Vatan cenki” ordeninen mukâfatlandı. 1945 senesi yanvarnıñ 26-da Königsbergni azat eterken qaramanca elâk oldı. Popendorf köyü yanında Pilau degen yerde kömüldi.

Kategoriya:II Cian cenki qaramanları
Kategoriya:Yazıcılar
Kategoriya:1905 senesinde doğğanlar
Kategoriya:1945 senesinde ölgenler